
REGULAMENTUL DE ORGANIZARE ŞI FUNCŢIONARE
al

CONSILIULUI CONSULTATIV al MINORITĂŢILOR NAŢIONALE
Capitolul I - DISPOZIŢII GENERALE

Art. 1. – Consiliul Consultativ al Minorităţilor Naţionale, denumit în continuare CCMN, este structură consultativă pe probleme ale minorităţilor, fără personalitate juridică, ce funcţionează pe lângă Primăria Municipiului Timişoara.


Art. 2. – CCMN îşi desfăşoară activitatea în baza Hotărârii Consiliului Local Timişoara de înfiinţare şi a prevederilor prezentului Regulament de Organizare şi Funcţionare, precum şi în conformitate cu reglementările legislaţiei naţionale şi europene în vigoare.


Art. 3. – CCMN reprezintă forul consultativ pe lângă Primăria Municipiului Timişoara,  care funcţionează pe baza dialogului structurat de abordare a politicilor publice la nivel local.

Capitolul II - COMPONENŢĂ


Art. 4. – Din cadrul CCMN pot face parte organizaţii reprezentative ale minorităţilor naţionalitate cu personalitate juridică, cu activitate la nivelul Municipiului Timişoara.
Art. 5. - Înscrierea în CCMN se va face prin cerere scrisă, semnată şi ştampilată, depusă la Primăria Municipiului Timişoara, în atenţia Secretariatului CCMN.
Capitolul III - COMPETENŢE
Art. 6. – (1) Principalele domenii de lucru abordate de CCMN sunt următoarele:
a) cultură;

b) educaţie şi formare;

c) ocuparea forţei de muncă şi antreprenoriat;

d) participare şi activităţi de voluntariat;
e) sport, sănătate şi mediu;
f) incluziune socială şi susţinerea familiei;
g) probleme specifice legate de convieţuire şi drepturi ale minorităţilor.
(2) În funcţie de priorităţile stabilite, CCMN poate stabili şi alte domenii de lucru.

Art. 7. – (1) reprezentantul desemnat de CCMN are statut de participant cu drept de intervenţie în cadrul şedinţelor comisiilor de specialitate şi de plen ale Consiliului Local în care pe ordinea de zi sunt programate chestiuni legate de minorităţi

  (2) CCMN are dreptul de a face Primăriei propuneri de Hotărâri ale Consiliului Local şi privind ordinea de zi a şedinţelor Consiliului Local, referitoare la chestiuni legate de minorităţi.
Capitolul IV - DREPTURILE ŞI OBLIGAŢIILE STRUCTURILOR COMPONENTE

Art. 8. – Structurile cu reprezentare în CCMN au următoarele drepturi:

a) dreptul de a desemna reprezentanţi delegaţi, cu drept de vot, în cadrul CCMN;
b) dreptul de a vota, prin reprezentanţii lor, în cadrul Consiliului;

c) dreptul de a face propuneri, de a participa şi de a fi informate cu privire la activităţi;

d) dreptul de a se retrage din Consiliu.
Art. 9. – Structurile cu reprezentare în CCMN au următoarele obligaţii:

a) obligaţia de a respecta prezentul Regulament;

b) obligaţia de a desemna reprezentanţi la întâlnirile de lucru ale CCMN;

c) obligaţia de a-şi informa membrii cu privire la problemele dezbătute în cadrul întâlnirilor;
d) obligaţia de a respecta deciziile Consiliului, în cazul în care acestea nu contravin statutelor proprii;

e) obligaţia de a răspunde convocărilor la sesiuni, la termenul stabilit;

f) obligaţia de a nu acţiona în numele CCMN fără a avea un mandat în acest sens;

g) obligaţia de a-şi anunţa în scris retragerea din această structură;

Capitolul V- STRUCTURA ORGANIZATORICĂ
Secţiunea 1
 Structuri interne


Art. 10. – Structurile interne ale CCMN sunt următorele:

a) Plenul;
b) Conducerea

c) Secretariatul.

Secţiunea a 2-a
 Plenul

Art. 11. – (1) Plenul este structura internă cu rol deliberativ a CCMN.


(2) Plenul este format din totalitatea reprezentanţilor structurilor ce intră în componenţa Consiliului, cu personalitate juridică.

(3) Fiecare organizaţie reprezentativă a minorităţilor, cu personalitate juridică, nominalizează doi reprezentanţi şi un supleant în plenul CCMN.

Art. 12. – Plenul are următoarele atribuţii:
(1) propune Primăriei Muninicipiului Timişoara adoptarea şi modificarea prezentului Regulament; modificarea se produce numai cu avizul PMT, la propunerea a minim 1/2 din membrii cu drept de vot, iar pentru aprobare este necesar votul majorităţii.
(2) adoptă hotărâri în vederea exercitării atribuţiilor sale; acestea se adoptă prin consens, iar în cazul în care nu poate fi realizat consensul, hotărârile se vor adopta cu votul majorităţii.
(3) adoptă rezoluţii şi recomandări privind temele de interes dezbătute în domeniul minorităţilor.

(4) avizează alocările din Agenda Culturală a bugetului CLT pentru organizaţiile minorităţilor naţionale


Art. 13. – (1) Plenul se întruneşte o dată pe lună, de preferinţă în ultima zi de miercuri a fiecărei luni, sau în sesiune extraordinară ori de câte ori este necesar. Convocarea se face în scris de către Secretariatul CCMN sau – cu acordul reprezentanţilor Primăriei Municipiului Timişoara – de cel puţin 1/3 din membrii cu drept de vot.


(2) convocarea plenului în sesiune ordinară se face cu cel puţin 7 zile calendaristice înaintea datei stabilite pentru desfăşurarea acesteia, iar în sesiune extraordinară cu cel puţin 3 zile calendaristice înainte; convocarea poate fi reprogramată de către Primăria Municipiului Timişoara din motive obiective.

(3) Sesiunea plenului se consideră regulamentară, la prima întrunire, numai în prezenţa a minimum jumătate plus unu din membrii cu drept de vot, iar la a doua întrunire în prezenţa a minimum 1/3 plus unu din numărul membrilor cu drept de vot. În cazul în care nu se întruneşte cvorumul necesar, sesiunea se va amâna pentru o dată ulterioară, ce va fi comunicată de Secretariatul CCMN.


(4) La sesiunile ordinare sau extraordinare ale plenului pot participa invitaţi, precum şi alte persoane care îşi manifestă interesul în problematica minorităţilor; aceştia nu au drept de vot şi pot interveni în dezbateri doar cu acordul conducătorului de şedinţă.


(5) Reprezentanţii Primăriei Municipiului Timişoara sunt participanţi de drept la şedinţele plenului.
Secţiunea a 3-a

Conducerea


Art. 14. – Conducerea CCMN este alcătuită din trei membri ai organizaţiilor reprezentative ale minorităţilor, cu personalitate juridică, cu activitate la nivelul Municipiului Timişoara, aleşi prin vot secret de către plenul CCMN.

Art. 15. – Conducerea CCMN are mandat de un an şi este aleasă la prima şedinţă plenară a fiecărui an.

Art. 16. – Conducerea este forul executiv al CCMN.

Art. 17. – Membrii Conducerii au drepturi egale şi iau decizii prin consens.


Art. 18. – Conducerea are următoarele atribuţii:

a) propune ordinea de zi ale sesiunilor plenului;

b) implementează deciziile plenului;

c) implementează execuţia bugetară a CCMN
d) reprezintă CCMN în relaţiile externe

e) reprezintă CCMN în faţa PMT şi CLT

f) convoacă sesiunile de lucru conform art. 12.

g) prezintă un raport de activitate şi bugetar în ultima şedinţă plenară a anului

Secţiunea a 4-a

Secretariatul


Art. 19. – Secretariatul este asigurat de către Direcţia Comunicare din cadrul Primăriei Municipiului Timişoara.

Art. 20. – Secretariatul are următoarele atribuţii:

a) alcătuieşte procesele-verbale ale sesiunilor plenului;

b) ţine evidenţa documentelor CCMN;

c) convoacă sesiunile de lucru conform art. 12.
Capitolul VI - DISPOZIŢII TRANZITORII ŞI FINALE


Art. 21. – Secretariatul CCMN verifică dacă structurile aplicante respectă condiţiile prevăzute la art. 4 pentru a intra în componenţa CCMN, pe baza documentelor înaintate.


Art. 22. – Prevederile prezentului Regulament au la bază necesitatea asigurării unei comunicări permanente între Primăria Municipiului Timişoara şi reprezentanţii minorităţilor la nivel local.

